b'\n_START_ARTICLE_\nDioptri\n_START_PARAGRAPH_\nDioptrier er en m\xc3\xa5leenhet for et medie (for eksempel hornhinnen, linsen, et brilleglass eller en kontaktlinse) sin evne til bryte lyset (endre lysets retning). En dioptri er lik 1 dividert med linsens brennvidde i meter. Positivt fortegn brukes for konvekse linser, mens negativt fortegn brukes for konkave linser. Parallelle lysstr\xc3\xa5ler som passerer gjennom en linse p\xc3\xa5 + 1 dioptri vil brytes og samles i et punkt en meter bak linsen (brennpunktet). Er linsen p\xc3\xa5 + 10 dioptrier samles lyset i et punkt 10 cm bak linsen. Et optisk system i \xc3\xb8yet p\xc3\xa5 + 60 dioptrier er n\xc3\xb8dvendig for at lysstr\xc3\xa5ler fra et objekt p\xc3\xa5 lang avstand (mer enn ca. seks meter unna) skal samle seg i et punkt p\xc3\xa5 netthinnen. Skal lyset samles i et skarpt punkt n\xc3\xb8yaktig p\xc3\xa5 netthinnen, m\xc3\xa5 ogs\xc3\xa5 \xc3\xb8yets st\xc3\xb8rrelse passe n\xc3\xb8yaktig overens med styrken p\xc3\xa5 det optiske systemet. Dersom det er avvik mellom styrken p\xc3\xa5 det optiske systemet og \xc3\xb8yets st\xc3\xb8rrelse, vil resultatet v\xc3\xa6re en brytningsfeil._NEWLINE_N\xc3\xa6rsynthet korrigeres med minusglass (konkave glass), mens langsynthet korrigeres med plussglass (konvekse glass).'